Marija Vitebskietė
Marija Vitebskietė (rus. Мария Ярославна Витебская, Marija Jaroslavna g. apie 1300 – apie 1346 m.) – vienintelė paskutiniojo Vitebsko kunigaikščio Jaroslavo Vasiljevičiaus dukra. Apie jos gyvenimą žinoma labai mažai. Apie 1317 m. ji buvo ištekinta už Lietuvos didžiojo kunigaikščio Gedimino sūnaus Algirdo. Ji buvo vienintelė Vitebsko kunigaikštystės paveldėtoja. Po Marijos tėvo mirties, apie 1320 m., Vitebsko kunigaikštystė atiteko Algirdui, kuris ją įjungė į LDK kaip dalinę kunigaikštystę. Marija pagimdė keturis ar penkis sūnus ir mažiausiai vieną dukrą. Manoma, kad Marijos ir Algirdo vaikai užaugo stačiatikių Rusios žemėse ir patys buvo pakrikštyti pagal stačiatikių apeigas. Marijai mirus apie 1346 m., Algirdas vedė antrąkart, jo žmona 1350 m. tapo Julijona, Tverės didžiojo kunigaikščio Aleksandro Michailovičiaus duktė. Po Algirdo mirties Marijos ir Julijonos sūnūs pradėjo kovą dėl didžiojo kunigaikščio sosto, kuri baigėsi 1392 m. kompromisine Astravos sutartimi.